CELEX: 62018TN0001
Language: et
Date: 2018-01-08 00:00:00
Title: Kohtuasi T-1/18: 8. jaanuaril 2018 esitatud hagi – Deutsche Lufthansa versus komisjon

19.2.2018   
            
            
               ET
            
            
               Euroopa Liidu Teataja
            
            
               C 63/23
            
         8. jaanuaril 2018 esitatud hagi – Deutsche Lufthansa versus komisjon
   (Kohtuasi T-1/18)
   (2018/C 063/31)
   Kohtumenetluse keel: inglise
   
      Pooled
   
   
      Hageja: Deutsche Lufthansa AG (Köln, Saksamaa) (esindajad: advokaadid S. Völcker ja J. Ruiz Calzado)
   
      Kostja: Euroopa Komisjon
   
      Nõuded
   
   Hageja palub Üldkohtul:
   
               —
            
            
               tühistada komisjoni 27. oktoobri 2017. aasta otsus asjas nr M.8633 – Lufthansa/teatavad Air Berlini varad, mis võeti vastu nõukogu määruse (EÜ) nr 139/2004 artikli 7 lõike 3 ja Euroopa Majanduspiirkonna lepingu artikli 57 kohaselt;
            
         
               —
            
            
               teise võimalusena tühistada vaidlustatud otsuse lõike 44 punkt c, ja
            
         
               —
            
            
               mõista kohtukulud välja komisjonilt.
            
         
      Väited ja peamised argumendid
   
   Hagi põhjenduseks esitab hageja viis väidet.
   
               1.
            
            
               Esimene väide, et komisjonil puudus pädevus kohustada Lufthansat valima võimalust saada lennukeid kolmandatelt liisinguandjatelt, kes olid neid varem liisinud NIKI-le või selle emaettevõtjale Air Berlinile, tingimusel et Lufthansa annab need lennukid turul NIKI või NIKI võimaliku omandaja kasutusse, kui NIKI koondumine peaks mistahes põhjusel ebaõnnestuma (edaspidi „tingimus“), tulenevalt koondumisi käsitleva määruse (1) artikli 7 lõikest 3, kuna lennukite ostmine ei kujuta endast NIKI tehingu osalist elluviimist.
               Hageja väidab, et komisjonil puudus koondumisi käsitleva määruse artikli 7 lõike 3 alusel pädevus tingimust kehtestada, kuna Lufthansa poolt kolmandatelt liisinguandjatelt lennukite ostmine ei olnud seotud NIKI koondumisega (2) ega kujutanud endast kavandatud NIKI omandamise osalist „elluviimist“, mis oleks eeldanud erandi tegemist koondumisi käsitleva määruse artikli 7 lõikes 1 sisalduvast koondumise peatamise kohustusest.
            
         
               2.
            
            
               Teine väide, et nõudes Lufthansalt NIKI müügi hõlbustamist teisele ostjale, ületas komisjon koondumisi käsitleva määruse artikli 7 lõike 3 lubatud kohaldamisala ja seetõttu rikkus komisjon proportsionaalsuse põhimõtet.
               Hageja sõnul on kõnesoleva määruse artikli 7 lõikes 3 kehtestatud tingimused asjakohased üksnes niivõrd, kuivõrd need on vajalikud antud juhtumil, tagamaks et sobimatu mõju sihtäriühingu tegevusele turul ja teatatud koondumise rakendusetapid pöörduks, et taastada status quo ante.
            
         
               3.
            
            
               Kolmas väide, et nn turunõuete ebamäärane kriteerium ning igasuguse menetlustagatiste või piiravate põhimõtete puudumine töötab Lufthansa vastu ning seeläbi rikub proportsionaalsuse ja õiguskindluse põhimõtteid ning Lufthansa õigust omandile ja ettevõtlusvabadust.
            
         
               4.
            
            
               Neljas väide, et vaidlustatud otsus ei ole hõlmatud lennukite arvu osas piisavalt põhjendatud.
               Lufthansa väidab, et komisjon ei ole esitanud asjakohaseid põhjendusi, kuna tema enda poolt oma otsusele antud tõlgendus loob põhimõttelise ebakindluse tingimuse kohaldamise osas, mis oluliselt kahjustab Lufthansa võimet oma õigusi kaitsta ning Üldkohtu võimet kohtulikku kontrolli läbi viia.
            
         
               5.
            
            
               Viies väide, et rikuti hageja õigust olla ära kuulatud.
               Lufthansa väidab, et komisjon ei austanud Lufthansa õigust olla ära kuulatud ja eiras koondumisi käsitleva määruse artiklis 18 ja komisjoni määruse (EÜ) nr 802/2004 (3) artiklis 12 ette nähtud esialgset menetlust, kui ta võttis vaidlustatud otsuse vastu kui „lõpliku“, andmata Lufthansale võimalust esitada tingimuse ja igasuguse väidetava konkurentsi kahjustamise osas, mida tingimus pidi heastama, oma seisukohti ei enne (koondumisi käsitleva määruse artikli 18 lõige 1) ega pärast (koondumisi käsitleva määruse artikli 18 lõige 2) otsuse vastuvõtmist.
            
         
      (1)  Nõukogu 20. jaanuari 2004. aasta määrus (EÜ) nr 139/2004 kontrolli kehtestamise kohta ettevõtjate koondumiste üle (EÜ ühinemismäärus) (ELT 2004, L 24, lk 1; ELT eriväljaanne 08/03, lk 40).
   
      (2)  Lufthansa pakkumise raames omandada NIKI Luftfahrt GmbH (edaspidi „NIKI“) ja Luftfahrtgesellschaft Walter mbH (edaspidi „LGW“) aktsiad Air Berlin PLC & Co. Luftverkehrs KG-lt (edaspidi „Air Berlin“) (edaspidi „koondumine“) (üksnes NIKI-ga seoses, edaspidi „NIKI koondumine“).
   
      (3)  Komisjoni 7. aprilli 2004. aasta määrus (EÜ) nr 802/2004, millega rakendatakse nõukogu määrust (EÜ) nr 139/2004 kontrolli kehtestamise kohta ettevõtjate koondumiste üle (ELT 2004, L 133, lk 1; ELT eriväljaanne 08/03, lk 88).